Хәсәндең егеттәре дошмандың тағы ла ике машинаһын сафтан сығарҙылар, пулеметтан ут яуҙырып, ярсыҡлы фугаслы снарядтар менән атып, әллә күпме йәйәүле ғәскәрҙәрен юҡ иттеләр. Немецтар сигенә башланы. Совет танктары, пехотаны эйәртеп, уларҙың артынан ҡыуа сыҡты. Контрһөжүмгә күскән совет һалдаттарына һәм офицерҙарына ҡала-ҡәлғәне яулау бурысы йөкмәтелгәйне. Ләкин артабанғы ваҡиғалар совет командованиеһының был һөжүмгә ныҡлап әҙерләнмәгәнлеген, айҙар буйы нығытылған ҡәлғәне алыуға, һалдаттарҙың ғүмерҙәрен һаҡлауға үтә еңел ҡарағанлығын күрһәтте.